陈师道
山口阻风
夕风朝未回，来云去为雨。
系舟直山口，天意遽如许。
涛风两方斗，丘原莫当怒。
两山为俯仰，一鸟不得度。
临深负高枕，偷生宁得所。
历历数过帆，当涂气如虎。
快意亦适然，淹泊岂吾取。
泝洄更去留，未易相尔汝。
行登东山颠，壮观前未睹。
九泽不满眼，五丈才一缕。
兹山昔谁游，巨野传自古。
菰鱼无凶年，末利犹不御。
荷隩活万人，梨埒视千户。
东方富丝麻，小市藏百贾。
连樯自南北，行谈杂秦楚。
向晚风力微，湖清鱼可数。
空仓鸟乌乐，外舍窗扉语。
身非天下惜，家无十金聚。
欲留盗贼迫，欲去波涛怒。
两者尔何从，一死吾未与。